Ehnaton
Ehnaton je bio egipatski faraon iz osamnaeste dinastije koji je vladao 17 godina od 1353. p. n. e. pa do svoje smrti 1335. p. n. e. Bio je poznat i po imenima Akenaten, Akenaton, Ihnaton i Kuenaten (znači "djelotvoran za Atona"). On sam je izabrao ova imena za sebe nakon njegovog prelaska na kult boga Atona. Prije ovog prelaska sa stare egipatske religije bio je poznat pod imenom Amenhotep IV (grčki oblik ovog imena je Amenofis IV). Bio je sin faraona Amenhotepa III i njegove supruge Tije, te muž prelijepe kraljice Nefertiti. U prve četiri godine svoje vladavine nastavio je politiku svog oca i vjersku tradiciju Starog Egipta. Međutim, u petoj godini svoje vladavine Ehnaton je doživio dramatičan vjerski preobražaj napuštajući kult Amona iz Tebe i uvodeći novi kult Atona, boga sunca. U narednih dvanaest godina svoje vladavine postao je poznat kao "heretik faraon" koji je ukinuo tradicionalne vjerske obrede Starog Egipta i pokrenuo prvu poznatu monoteističku državnu religiju u svijetu, a prema nekim historičarima i sam monoteizam. Sagradio je novi glavni grad pod nazivom Ahetaten kod Amarne premiještajući središte carstva iz Tebe. Ovaj period vladavine iz novog glavnog grada poznatiji u historiji kao Amarna period je najprotivrječniji u cjelokupnoj historiji Starog Egipta o kojem je najviše bilo pisano, izučavano i raspravljano u naučnim krugovima nego o bilo kojem drugom periodu trajanje ove civilizacije. Ehnatonove vjerske reforme su bile nepopularne i poništili su ih Amonovi svećenici odmah na početku Tutankamonove vladavine.